מספר פנימי: 2081448

הכנסת העשרים ושתיים

**יוזמת:**  **חברת הכנסת** **מיקי חיימוביץ'**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/79/22

הצעת חוק הפיקדון על מכלי משקה (תיקון – החלת החוק על מכלי משקה גדולים), התש"ף–2019

|  |  |  |
| --- | --- | --- |
| תיקון סעיף 1 | 1. | בחוק הפיקדון על מכלי משקה, התשנ"ט–1999[[1]](#footnote-2) (להלן – החוק העיקרי), בסעיף 1 –  |
|  |  | (1) בהגדרה "בית עסק", המילים "או מכלי משקה גדולים" – יימחקו; |
|  |  | (2) בהגדרה "יבואן", המילים "או מכלי משקה גדולים מלאים" – יימחקו; |
|  |  | (3) בהגדרה "יצרן", המילים "או מכלי משקה גדולים מלאים במשקה" ו"או מכלי משקה גדולים ריקים" – יימחקו; |
|  |  | (4) במקום ההגדרה "מכל משקה" יבוא:  |
|  |  |  | ""מכל משקה" – מכל משקה קטן או מכל משקה גדול."; |
|  |  | (5) אחרי ההגדרה "מכל משקה גדול" יבוא: |
|  |  |  | ""מכל משקה קטן" – כלי קיבול שמשווקים בו משקה, למעט חלב ומוצריו, בין שהוא מלא ובין שהוא ריק, העשוי מכל חומר, וקיבולתו היא 0.1 ליטר או יותר ופחות מ-1.5 ליטר, למעט – |
|  |  |  |  | (1) שקיות; |
|  |  |  |  | (2) מכלי משקה העשויים בעיקרם מנייר או קרטון;"; |
|  |  | (6) בהגדרה "מיחזור", המילים "או מכלי משקה גדולים" – יימחקו; |
|  |  | (7) בהגדרה "צרכן", המילים "או מכלי משקה גדולים" – יימחקו. |
| תיקון סעיף 2 | 2. | בסעיף 2(ב) לחוק העיקרי, במקום "מלא" יבוא "קטן מלא, ו-50 אגורות לכל מכל משקה גדול מלא". |
| תיקון סעיף 6 | 3. | בסעיף 6(ג) לחוק העיקרי – |
|  |  | (1) בפסקה (2), אחרי "מכלי משקה" יבוא "קטנים"; |
|  |  | (2) אחרי פסקה (2) יבוא: |
|  |  |  | "(3) בית עסק אינו חייב לקבל מאותו צרכן יותר מ-20 מכלי משקה גדולים ריקים מסומנים ביום, ולשלם את דמי הפיקדון בעדם." |
| תיקון סעיף 7א | 4. | בסעיף 7א לחוק העיקרי –  |
|  |  | (1) בסעיף קטן (א) –  |
|  |  |  | (א) אחרי "מכלי משקה" יבוא "קטנים"; |
|  |  |  | (ב) בכל מקום, אחרי "מכלי המשקה" יבוא "הקטנים"; |
|  |  |  | (ג) אחרי "יעד איסוף ממוצע" יבוא "למכלי משקה קטנים"; |
|  |  |  | (ד) אחרי "יעד איסוף שנתי" יבוא "למכלי משקה קטנים"; |
|  |  | (2) בסעיף קטן (ב), אחרי "ויעדי האיסוף השנתיים" יבוא "למכלי משקה קטנים ריקים"; |
|   |  | (3) אחרי סעיף קטן (ב) יבוא: |
|  |  |  | "(ב1) יצרן ויבואן יאספו מכלי משקה גדולים ריקים מסומנים בשיעור שנתי ממוצע מסך מכלי המשקה הגדולים המלאים ששיווקו בכל תקופה של שנתיים (להלן – יעד איסוף ממוצע למכלי משקה גדולים), שלא יפחת מ-82 אחוזים, ובלבד ששיעור מכלי המשקה הגדולים שיאספו מסך מכלי המשקה הגדולים המלאים ששיווקו בכל שנה (להלן – יעד איסוף שנתי למכלי משקה גדולים) לא יפחת מ-80 אחוזים; לעניין זה, תקופה של שנתיים תימנה החל ב-1 בינואר של השנה שלאחר התקופה האמורה שקדמה לה. |
|  |  |  | (ב2) על אף האמור בסעיף קטן (ד), בשנים 2020 עד 2025 יהיו יעדי האיסוף הממוצעים ויעדי האיסוף השנתיים למכלי משקה גדולים ריקים כמפורט להלן: |
|  |  |  |  | (1) בשנים 2020 ו-2021 יעד האיסוף הממוצע לא יפחת מ-62 אחוזים, ויעד האיסוף השנתי לא יפחת בשנת 2020 מ-55 אחוזים ובשנת 2021 מ-60 אחוזים; |
|  |  |  |  | (2) בשנים 2022 ו-2023 יעד האיסוף הממוצע לא יפחת מ-72 אחוזים, ויעד האיסוף השנתי לא יפחת בשנת 2022 מ-65 אחוזים ובשנת 2023 מ-70 אחוזים; |
|  |  |  |  | (3) בשנים 2024 ו-2025 – יעד האיסוף הממוצע לא יפחת מ-82 אחוזים, ויעד האיסוף השנתי לא יפחת בשנת 2024 מ-75 אחוזים ובשנת 2025 מ-80 אחוזים." |
| תיקון סעיף 7ב | 5. | בסעיף 7ב לחוק העיקרי –  |
|  |  | (1) בסעיף קטן (א), אחרי "ביעד איסוף שנתי לפי סעיף 7א" יבוא "למכל משקה קטן או גדול"; |
|  |  | (2) בסעיף קטן (ב), אחרי "ביעד איסוף ממוצע לפי סעיף 7א" יבוא "למכל משקה קטן או גדול". |
| ביטול סעיפים 7ה ו-7ו | 6. | סעיפים 7ה ו-7ו לחוק העיקרי – בטלים.  |
| תיקון סעיף 10 | 7. | בסעיף 10 לחוק העיקרי, סעיף קטן (ה) – בטל. |
| תיקון סעיף 11 | 8. | בסעיף 11 לחוק העיקרי – |
|  |  | (1) בסעיף קטן (א), המילה "7ו" – תימחק; |
|  |  | (2) בסעיף קטן (ב)(1א) המילים "או מכלי משקה גדולים" – יימחקו, ובמקום הסיפה החל במילים "סעיפים" יבוא "סעיף 7ד". |
| תיקון סעיף 18 | 9. | בסעיף 18(א)(8) לחוק העיקרי, המילים "או מכלי משקה גדולים" – יימחקו, ובמקום הסיפה החל במילה "סעיפים" יבוא "סעיף 7ד". |
| תחילה | 10. | תחילתו של חוק זה ביום ז' בניסן התש"ף (1 באפריל 2020). |

דברי הסבר

חוק הפיקדון על מכלי משקה, התשנ"ט–1999 (להלן – החוק), נחל הצלחה רבה והביא להישגים משמעותיים וחסרי תקדים בכל הנוגע לאיסוף פסולת, הגברת המיחזור, הגדלת מקורות תעסוקה, חיסכון באנרגיה והעלאת המודעות לשמירת הסביבה בישראל.

בהתאם לנתוני תאגיד המיחזור אל"ה, בשנת 2018 נאספו והועברו למיחזור כ-770 מיליון מכלי משקה קטנים ריקים המהווים כ-79 אחוזים מסך מכלי המשקה הקטנים שנמכרו בתקופה זו.

שיטת הפיקדון הוחלה מכוח החוק אך ורק על מכלי משקה קטנים בקיבולת של פחות מ-1.5 ליטר. לגבי מכלי משקה גדולים בקיבולת של 1.5 ליטר ומעלה, קובע החוק כי החל משנת 2016 יחול איסוף וולונטרי של מכלים אלה בשיעור שנתי של 55 אחוזים בלבד. יעד איסוף זה נמוך משמעותית מיעד האיסוף ומהאיסוף בפועל של מכלי משקה קטנים העומד כיום על קרוב ל-80 אחוזים מהמכלים הקטנים. גם הניסיון הבינלאומי מלמד כי איסוף וולונטרי אינו מביא לתוצאות דומות לאלה של שיטת הפיקדון.

לפיכך מוצע להרחיב את תחולת החוק ולהחילו לאלתר על כל מכלי המשקה בקיבולת של עד 5 ליטר, ללא הבחנה בין מכלי משקה קטנים לבין מכלי משקה גדולים, ותוך קביעת יעדי מיחזור גבוהים גם לעניין מכלי משקל גדולים ריקים. זאת, בדומה לנעשה במדינות רבות בעולם, בהן מדינות סקנדינביה, אוסטרליה, גרמניה, בריטניה, דרום אפריקה, קנדה וחלק ממדינות ארצות הברית.

בסעיף 1 להצעת החוק מוצע לתקן את ההגדרה "מכל משקה", כך שתכלול גם מכלי משקה בקיבולת של 1.5 ליטר או יותר ועד 5 ליטר, אשר אינם נכללים בהגדרה כנוסחה כיום. תיקון זה יביא להרחבת תחולתן של הוראות החוק ולהטלת פיקדון על כל מכלי המשקה הנצרכים בישראל.

כמו כן, מוצע לתקן את סעיף 2(ב) לחוק. כיום הסעיף קובע כי סכום הפיקדון עבור מכלי משקה, שהם מכלי משקה קטנים בלבד, עומד על סך של 30 אגורות. מוצע לקבוע דמי פיקדון עבור מכלי משקה גדולים, בסך של 50 אגורות. סכום הפיקדון הגבוה יותר שייגבה עבור מכלי משקה גדולים נובע הן מהעלויות הכרוכות באיסוף, טיפול, מיון ומיחזור מכלי משקה גדולים, והן נוכח הרגלי הצריכה של מכלי המשקה הגדולים. בעוד שמרבית מכלי המשקה הקטנים נצרכים ברשות הרבים, מכלי המשקה הגדולים נצרכים בעיקרם במשקי הבית, ולכן קיים צורך ביצירת תמריץ כלכלי משמעותי לצורך השתתפות הציבור באיסוף מכלי המשקה והשבתם באופן אקטיבי.

בנוסף, כיום סעיף 6(ג) לחוק קובע כי בית עסק אינו חייב לקבל מאותו צרכן יותר מ-50 מכלי משקה קטנים ריקים ביום. בהתאם, מוצע לקבוע כי בית עסק לא יהיה חייב לקבל מצרכן יותר מ-20 מכלי משקה גדולים, וזאת נוכח שטח אחסון גדול יותר שדרוש עבור מכלי משקה אלה.

כמו כן, סעיף 7א(א) לחוק בנוסחו כיום קובע כי יצרן ויבואן יאספו מכלי משקה קטנים ריקים בשיעור שנתי ממוצע מסך מכלי המשקה המלאים ששיווקו בכל תקופה של שנתיים, שלא יפחת מ-77 אחוזים. לעומת זאת, לפי סעיף 7ה לחוק נקבע כי יצרן ויבואן יאספו, בכל שנה, מכלי משקה גדולים ריקים בשיעור שלא יפחת מ-55 אחוזים מסך מכלי המשקה הגדולים המלאים ששיווקו באותה שנה. אם כן, יעד האיסוף שנקבע לעניין מכלי משקה גדולים נמוך באופן משמעותי מהיעד שנקבע עבור מכלי משקה קטנים ריקים. לפיכך, מוצע למחוק את סעיפים 7ה ו-7ו לחוק המסדירים את יעדי האיסוף ביחס למכלי משקה גדולים ריקים, ולקבוע בסעיף המסדיר את יעדי האיסוף של מכלי משקה קטנים ריקים, גם יעדי איסוף גבוהים ביחס למכלי המשקה הגדולים הריקים, וכן לקבוע יעדי איסוף שנתיים ורב-שנתיים, על מנת לאפשר ליצרנים וליבואנים תמרון וגמישות, כך שיצרן או יבואן שלא עמד ביעדים בשנה אחת, יוכל לעמוד ביעד הממוצע.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ו' בחשוון התש"ף – 4.11.19

1. ס"ח התשנ"ט, עמ' 170. [↑](#footnote-ref-2)